飛來山
作者：蒋堂
朝代：宋

paragraphs: 有山昔飛來，神怪安可測。
萬壑鼓風雷，千巖爲羽翼。
胡爲忽移徙，到此無傾側。
靈越得奇峰，瑯琊失遺跡。
煙雲隨而至，杉篁古所植。
如何草創時，躺作瞿曇宅。
聞之有苾蒭，歲久苦刓刻。
鑿聲響深崖，火燼淬層壁。
平爲土木基，蔑有蒼翠色。
金粟千億身，窣堵百餘尺。
回廊盡複疊，寸地無閑隙。
一聚紅塵中，萬瓦青煙羃。
成彼有爲善，斯可長太息。
我試來尋山，山形俱變易。
方念此嶄絕，安得如往昔。
不謂山之足，下落言偃室。
知是騫翥時，於茲墮巖石。
屹爾畫疆畔，其誰敢侵蝕。
隨宜得形勝，觸目見崷崒。
小桂結沈陰，清露有疏滴。
巾履日可賞，琴樽雅成飾。
多謝對幽岑，亦足開煩臆。
若在祇園間，豈更存餘碧。